धोनी ने आजमाए शूटिंग में हाथ, साधा सटीक निशाना कोलकाता में • Hindi News Free Business Listing Online Shopping Local Directory
टीम इंडिया के पूर्व कप्तान महेंद्र सिंह धोनी दुनिया भर में अपनी ताबड़तोड़ बल्लेबाजी के साथ बिजली की सी रफ्तार से स्टंप करने के लिए महशूर हैं. लेकिन इन सबसे हटकर धोनी ने अपनी शूटिंग की स्किल्स से अपने चाहने वालों को खुश किया. दरअसल, गुरुवार को दूसरे वनडे से पहले, जब टीम इंडिया कोलकाता में लगातार बारिश के कारण प्रैक्टिस नहीं कर पाई उस वक्त धोनी ने शूटिंग में अपने हाथ आजमाए थे.धोनी ने बुधवार को कोलकाता पुलिस शूटिंग रेंज का दौरा किया. जहां वह एक पिस्तौल के साथ कुछ राउंड फायर करते हुए दिखाई दिए. कोलकाता पुलिस ने अपने फेसबुक पेज पर धोनी का शूटिंग करते हुए एक वीडियो पोस्ट किया है. कोलकाता पुलिस ने पोस्ट में लिखा कि एमएस धोनी की सटीक शूटिंग स्किल वाली वीडियो के पोस्ट करते ही हमारे इनबॉक्स पर रिक्वेस्ट्स की बाढ़ आ गई है. कोलकाता पुलिस के शीर्ष अधिकारी ने कहा, ‘ धोनी बेहतरीन निशानेबाज हैं. पीटीएस की शूटिंग रेंज अत्याधुनिक है और धोनी ने 10 और 25 मीटर दोनों रेंज में निशानेबाजी की.’
आपको बता दें कि इससे पहले धोनी ने 2010 में एक पुरानी मोटरसाइकिल की तलाश में शहर पुलिस के मुख्यालय का दौरा किया था. टीम इंडिया के बाहुबली के नाम से मशहूर धोनी ने चेन्नई के चेपॉक स्टेडियम में ऑस्ट्रेलिया के खिलाफ 79 रनों की जो पारी खेली, वो लाजवाब रही. लंबे अरसे बाद धोनी का यह ‘नया अवतार’ देखने को मिला. 36 साल के धोनी ने अपनी इस पारी से साबित किया कि उनके बाजुओं में अभी भी कितना दम है.आपको बता दें कि इस साल चैंपियंस ट्रॉफी से लेकर अब तक वनडे मैचों में टीम इंडिया के पूर्व कप्तान महेंद्र सिंह धोनी का प्रदर्शन शानदार रहा है. धोनी जिस तरह का खेल दिखा रहे हैं उससे उनके आलोचकों को करारा जवाब मिला है. यही नहीं अब तो क्रिकेट जगत महेंद्र सिंह धोनी के 2019 वर्ल्ड कप के साथ-साथ 2023 का वर्ल्ड कप खेलने की भी बात कर रहा है.